รีดแบงก์รัฐ0.25% ตุนเพิ่มทุนไอแบงก์
ไฟเขียวแบงก์รัฐเพิ่มส่งเงินเข้ากองทุน 0.25% เตรียมไว้เพิ่มทุนไอแบงก์ ดันบีไอเอสแตะ 8.5%
19 ต.ค. 2559

ไฟเขียวแบงก์รัฐเพิ่มส่งเงินเข้ากองทุน 0.25% เตรียมไว้เพิ่มทุนไอแบงก์ ดันบีไอเอสแตะ 8.5%
นายกอบศักดิ์ ภูตระกูล ผู้ช่วยรัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบให้ปรับอัตราเงินนำส่งเข้ากองทุนพัฒนาระบบสถาบันการเงินเฉพาะกิจ จากธนาคารรัฐ 4 แห่ง คือ ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ธนาคารอาคารสงเคราะห์ (ธอส.) และธนาคารอิสลามแห่งประเทศไทย (ไอแบงก์) จากเดิม 0.18% เป็น 0.25% ต่อปีของยอดเงินฝาก มีผลตั้งแต่วันที่ 1 ม.ค. 2560 เป็นต้นไป
ทั้งนี้ หากพิจารณาจากยอดเงินฝากครึ่งปีแรกของปีนี้ หากเพิ่มอัตราเงินนำส่ง จะทำให้ธนาคารรัฐทั้ง 4 แห่ง นำส่งเงินสมทบเพิ่มจาก 3,673.3 ล้านบาท เป็น 5,101.9 ล้านบาท โดย 1.ธนาคารออมสิน จัดส่ง 2,414.5 ล้านบาท 2.ธ.ก.ส. 1,611.3 ล้านบาท 3.ธอส. 949.73 ล้านบาท และไอแบงก์ 162.33 ล้านบาท 
นายกอบศักดิ์ กล่าวว่า การจัดเก็บเงินเข้ากองทุนเพิ่มส่วนหนึ่งเพื่อรองรับการเพิ่มทุนให้ไอแบงก์ ประมาณ 3,000 ล้านบาท เพื่อลดภาระของกระทรวงการคลังในการจัดเตรียมแหล่งเงินรองรับการเพิ่มทุนในอนาคต รวมทั้งให้เป็นไปตามเกณฑ์ของอัตราเงินกองทุนต่อสินทรัพย์เสี่ยง (บีไอเอส) ไม่น้อยกว่า 8.5%
“ตอนนี้มีสถาบันการเงินของรัฐ 2 แห่งที่ต้องการเพิ่มทุน ซึ่งรัฐบาลถือหุ้นทั้ง 100% หากมีความต้องการเพิ่มทุนอีกแห่งก็คงมีการดำเนินการลักษณะเดียวกัน ทั้งหมดนี้เพื่อความเข้มแข็งของธนาคารของรัฐและลดภาระของกระทรวงการคลัง” นายกอบศักดิ์ กล่าว